เมืองไทยสั่งล่าตลาดประกันรถชั้นพิเศษ
เมืองไทยประกันภัย ขยายตลาดประกันรถชั้น 2 และ 3 พิเศษ คุ้มครองน้ำท่วม จ่ายเคลมไม่มีคู่กรณี
6 เม.ย. 2555

เมืองไทยประกันภัย ขยายตลาดประกันรถชั้น 2 และ 3 พิเศษ คุ้มครองน้ำท่วม จ่ายเคลมไม่มีคู่กรณี
นายวาสิต ล่ำซำ รองกรรมการผู้จัดการบริษัท เมืองไทยประกันภัย เปิดเผยว่า บริษัทได้เปิดตัวแบบประกันรถยนต์ชั้น 2 พิเศษ และชั้น 3 พิเศษ ที่นอกจากให้ความคุ้มครองภัยน้ำท่วม โดยมีทุนประกันให้เลือก 2 แบบ คือ 1 แสนบาท และ 2 แสนบาท จ่ายเบี้ยเพิ่มอีกไม่เกิน 500 บาทแล้ว ลูกค้ายังจะได้เงื่อนไขพิเศษที่ให้ความคุ้มครองรถคันเอาประกันที่เสียหายสิ้นเชิงจากกรณีอุบัติเหตุชนที่ไม่มีคู่กรณีอีกด้วย ซึ่งแบบประกันในตลาดยังไม่ได้ให้ความคุ้มครองส่วนนี้
ทั้งนี้ บริษัทตั้งเป้าได้เบี้ยจากแบบประกันใหม่เพิ่มอีก 30% จากแบบประกันรถยนต์ประเภทพิเศษแบบเดิม ที่ในปีที่ผ่านมาได้เบี้ยรวมกันเป็นหลัก 100 ล้านบาท โดยจะขายผ่านทุกช่องทาง ทั้งตัวแทน นายหน้า สถาบันการเงินอย่างธนาคารกสิกรไทย
อย่างไรก็ตาม ในปีนี้บริษัทตั้งเป้าเบี้ยประกันภัยรถยนต์ประมาณ 2,700 ล้านบาท เติบโต 20-25% เน้นลูกค้าเก่าต่ออายุเพิ่มเป็น 60% จากเดิม 50% และคาดว่าจะมีเบี้ยใหม่เข้ามาเป็นหลัก 1,000 ล้านบาท มีจำนวนรถยนต์ที่เข้ามาทำประกันประมาณ 7-8 หมื่นคัน แบ่งเป็นรถป้ายแดงประมาณ 50-60% ส่วนที่เหลือเป็นลูกค้าจากบริษัทอื่น ซึ่งปีนี้เบี้ยประกันรถยนต์จะเติบโตได้ดีกว่าปีที่ผ่านมา เพราะภาวะอุตสาหกรรมรถยนต์ดีกว่าปีก่อน หลังจากปลายปีที่ผ่านมาได้รับผลกระทบจากน้ำท่วม นอกจากนี้ยังมีนโยบายควบคุมค่าสินไหมไว้ไม่ให้เกิน 63% จากปีที่ผ่านมาเพิ่มขึ้นไปอยู่ที่ 65% ซึ่งเป็นผลกระทบจากน้ำท่วมใหญ่เช่นกัน